ዓባይ በትብብር እንጂ በሴራ አይለማም!
አገራችን ኢትዮጵያ ከአጎራባቾቿ ጋር ባላት ግንኙነት በጋራ ጥቅም ላይ የተመሰረተና ሁሉንም ሀገራት ተጠቃሚ የሚያደርግ ፖሊሲ ትከተላለች፡፡ ከዚህ በተቃራኒው ደግሞ አንዳንድ ስግብግብ አገራት በሚከተሉት ቀጣናውን የማመስ ርዕዮትና ፍልስፍና ምክንያት ለአካባቢው የጸጥታ መታወክ ስጋት መሆናቸው አልቀረም፡፡ ይህ የእብደት ባህሪያቸውም በየብስ ከሚያዋስኗቸው ብቻ ሳይሆን ባህር አቋርጠው የአየር ንክኪ አለን ከሚሉት ጋርም ሲያላትማቸው ይስተዋላል፡፡ 
የወንዝ ንክኪ ከሌሎች አቆራኝ ክስተቶች ጎላ ባለ መልኩ በሀገራት ግንኙነት ላይ አዎንታዊም ሆነ አሉታዊ ተጽዕኖ እንደሚኖረው ይታመናል፡፡ በአሁኑ ጊዜ የወንዝ ንክኪ እንደየብስ ንክኪ ፍንትው ብሎ የሚታይና ቀጥተኛ አይሁን እንጂ ከጠቀሜታውም ሆነ ከጉዳቱ አንጻር ሲቃኝ በአግባቡ ከተያዘ ጥቅሙ፣ ይህ ካልሆነ ደግሞ መዘዙ ብዙ ነው፡፡ 
ኢትዮጵያ ከግብጽ ጋር ያላት ግንኙነት እንደ የብስ ንክኪ ቀጥተኛ አይደለም፡፡ ሁለቱን ሀገራት ከጂኦግራፊያዊ ጉርብትና በበለጠ ሊባል በሚችል ደረጃ በጥብቅ የሚያስተሳስራቸውና የጥቅም ተጋሪ የሚያደርጋቸው የዓባይ ውሃ ነው። ወታደራዊ ኃይላቸው የፈረጠመ፣ ፖለቲካዊ ክንዳቸው የረዘመ፣ ምጣኔ ሀብታቸው የደለበ ሀገሮች ጥቅማቸውን ለማስከበር አልፎ ተርፎም ተጽዕኖአቸውን ለማሳረፍና አመለካከታቸውን ለማስረጽ ሊያጠቋቸው ከሚፈልጓቸው ሀገሮች ጋር የየብስ ንክኪ ያላቸው ሀገሮችን መገልገያ ማድረጋቸው አይቀርም፡፡ በአጎራባች ሀገሮች አማካይነት የሚከናወነው ወታደራዊና ዲፕሎማሲያዊ ትግልም የዚህ መሰሉ ንክኪ ውስብስብና የእጅ አዙር ተፅዕኖ አንዱ መገለጫ ነው፡፡ 
ከዚህ አንጻር ቀደምት የግብጽ መሪዎች ከኢትዮጵያ ጋር በተለያየ መንገድ ንክኪ ባላቸው ሀገሮች በመጠቀም በኢትዮጵያ ውስጥ ያላቸውን ጥቅም ለማስከበር ደፋ ቀና ሲሉ ረዥም ዓመታትን አሳልፈዋል፡፡ እንደነዚህ ያሉት መንግሥታት ከዘለቄታዊ ብሔራዊ ጥቅማቸው ይልቅ ጠባብ ቡድናዊና ጊዜያዊ ጥቅምን በማስቀደም የተሳሳተ የፖለቲካ ስሌት በመከተል አጎራባቾቻቸውን በመተንኮስ ተግባር ላይ ሲጠመዱ ይስተዋላሉ፡፡ ኢትዮጵያና ግብጽ ከአንድ ወንዝ ውኃ የሚጠጡ፣ የረጅም ጊዜ የታሪክ ትስስር ያላቸው፣ በዘመናዊ ታሪካቸውም የአፍሪካ አንድነት ድርጅት መስራች አባሎች መሆናቸው ይታወቃል፡ ፡ ይሁንና እንደቆየ ትስስራቸው ግንኙነታቸው በሚፈለገው መልኩ ጠንካራ ነበር ለማለት ግን አያስደፍርም፡፡ ለዚህ ዋነኛው ምክንያት ስግብግብነትና የስስት ባህሪ ነው።
 በተለይም ግብጽ ባለፉት መንግሥታት ናይልን በተመለከተ ስታራምድ የቆየቻቸው ፖሊሲዎች በዓይነት የተለያዩ ቢመስሉም በይዘት፣ ስትራቴጂና ግባቸው ግን አንድና አንድና ነው – “ዓባይን ከምንጩ” የሚል፡፡ ግብጽን በተለያዩ ወቅቶች ያስተዳድሯት የነበሩት መሪዎቿ ዓባይ ወንዝን በተመለከተ ሲያራምዱት የቆዩትን የውሸትና ለአንድ ወገን ያጋደለ አቋማቸው በዋናነት ተጠቃሽ ሆኖ ይታያል፡፡ ያልተረጋጋች ሰላሟን ያጣች ኢትዮጵያ ለማየትም የቻሉትን ያህል ርቀው ሁሉ ተጉዘዋል፡፡ ለዚህም ሲባል ያልወጡት ተራራ፣ ያልፈነቀሉት ድንጋይ የለም፡፡ 
ሰላሟ የተጠበቀ ኢትዮጵያ ካለች የያኔዎቹም ሆኑ የአሁኖቹ የግብጽ መሪዎች መንፈሳዊ መረጋጋትን እንደሚያጡ ሙሉ እምነት አድሮባቸዋል፡፡ ሕዝባቸውም እፎይታን አግኝቶ ኑሮውን እንደማይገፋ ደጋግመው ሰብከዋል፡፡ የመሪዎቹ የስልጣን መንበር ጸንቶ እንዲቆይ፣ ሀገሪቱ ተረጋግታና ምጣኔ ሀብታዊ ዕድገቷ ተጠብቆ እንዲኖር፣ የዜጎቿ የሕይወት ዋስትናም እንዲጠበቅ ከተፈለገ የአባይን ምንጭ የመቆጣጠሩ ጉዳይ ከምንም በላይ ቅድሚያ የሚሰጠው የህልውና ጥያቄ ነው ሲሉም ግብጻዊ ምሁራኑ ሳይቀር ለዓመታት ሲወተውቱ ቆይተዋል፡፡ ይህ እኩይ ተግባራቸው ዛሬም ስለመቀጠሉና ከፊት በዲፕሎማሲ ከኋላ በተንኮል እየሰሩ ስለመሆኑ ለመረዳት ከግብጽ ተሞክረው የከሸፉ ሳይበር ጥቃቶችን መመልከቱ በቂ ነው። 
ብዙ ምሁራን እንደሚገልጹት በኢትዮጵያ ከተከሰቱ ችግሮች ጀርባ የግብጽ ስውር እጅ አለበት። በግለኝነት የታወሩት የግብጽ መሪዎች ከዓለም አቀፍ ተሞክሮና ከፍትሃዊነት ውጪ በመጓዝ ስግብግብ መንፈሳቸውን ለማጥገብ የሄዱበት የሴራ መንገድ ግን እንደፈለጉት ደካማዋን ኢትዮጵያ ሊፈጥርላቸው አልቻለም። ኢትዮጵያውያን በባህል በቋንቋ፣ በሃይማኖት ወዘተ ምንም ዓይነት ልዩነት ቢኖራቸውም በአገራቸው ሉዓላዊነትና ክብር አይደራደሩምና የግብጽ ሴራና ተንኮል ሳይበግራቸው ሉዓላዊነታቸውን አስከብረው ከመኖራቸውም ባሻገር ለዘመናት ሲቆጩበት በኖሩት የዓባይ ወንዝ ላይ ታላቁ የህዳሴ ግድብን ገንብተው ወደፍጻሜ በማቃረብ ላይ ይገኛሉ። 
ማንኛውም ጤነኛ አዕምሮ ያለው ሰው እንደሚረዳውና ዓለምአቀፍ ተጨባጭ ሁኔታዎች እንደሚያስረዱትም የጋራ ጥቅምን ማስከበር የሚቻለው በመነጋገር፣ በመደጋገፍና በመተባበር እንጂ በሴራ እንዳልሆነ ነው። ከዚህ እውነታ በመነሳትም ነው ዓባይ በትብብር እንጂ በሴራ አይለማም የምንለው!
አዲስ ዘመን ሰኔ 18/2012